Predlog SKLEP SVETA o stališču, ki ga zavzame Evropska unija v skupnem odboru EU-ICAO glede sklepa o sprejetju Priloge o varnosti v letalstvu k Memorandumu o sodelovanju med Evropsko unijo in Mednarodno organizacijo civilnega letalstva, ki zagotavlja okvir za krepitev sodelovanja /* COM/2012/0457 final - 2012/0222 (NLE) */





OBRAZLOŽITVENI MEMORANDUM 1. OZADJE PREDLOGA 1.1. Cilji Priloge o varnosti v letalstvu k Memorandumu o sodelovanju Mednarodna organizacija civilnega letalstva (ICAO – International Civil Aviation Organization) je specializirana agencija Združenih narodov, ki deluje kot globalni forum za civilno letalstvo. Naloga ICAO je uresničitev vizije varnega in trajnostnega razvoja civilnega letalstva na podlagi sodelovanja med njenimi državami članicami. Pravna podlaga za ICAO je Čikaška konvencija o mednarodnem civilnem letalstvu iz leta 1944. Trenutno ICAO vključuje 191 držav. Evropska unija tesno sodeluje z ICAO. Prvič, večina vidikov Čikaške konvencije je v pristojnosti Unije. ICAO izvaja politike na področju varnosti, varovanja, okolja in upravljanja zračnega prometa. Drugič, standardi in zahteve ICAO so temelji zakonodaje EU. Poleg tega so v zakonodajo EU preneseni mednarodni standardi, na primer na področju varnosti v letalstvu. Zato je pomembno, da se EU vključi v delo in dejavnosti oblikovanja politike ICAO, da bi prispevala k učinkovitim globalnim letalskim politikam. Pomembna je tudi konkurenčnost evropske industrije civilnega letalstva. Zato tudi drugi globalni udeleženci aktivno sodelujejo v dejavnostih ICAO. EU in ICAO sta sklenili Memorandum o sodelovanju (MoS), ki določa okrepljeni okvir za sodelovanje[1]. Memorandum o sodelovanju določa varnost kot eno od področij, na katerem se vzpostavi sodelovanje med pogodbenicama in ki se oblikuje v posebni Prilogi o varnosti v letalstvu k Memorandumu o sodelovanju. Priloga mora prispevati k izboljševanju varnosti v mednarodnem letalstvu in določa področja sodelovanja, ki bodo med drugim v obliki izmenjave ustreznih varnostnih informacij, napotitev strokovnjakov in financiranja posebnih varnostnih ukrepov. Priloga o varnosti v letalstvu je že oblikovana in predvideva se, da bi se oblikovale tudi priloge o okolju in upravljanju zračnega prometa. Priloga o varnosti v letalstvu je tako druga priloga k Memorandumu o sodelovanju. Sprejetje Priloge o varnosti v letalstvu ne posega v pravice ali obveznosti držav članic EU v skladu s Čikaško konvencijo ali odnose med državami članicami EU in ICAO, ki izhajajo iz njihovega članstva v ICAO. 1.2. Postopkovni vidiki Komisija je pridobila dovoljenje Sveta, da se 17. decembra 2009 pogaja o Memorandumu o sodelovanju. Po podpisu[2] in sklenitvi[3] Memoranduma o sodelovanju s strani EU je ta začel veljati 29. marca 2012 po obvestilu pogodbenic, da sta zaključili notranje postopke, potrebne za začetek njegove veljavnosti. Svet v skladu s členom 218(9) Pogodbe o delovanju Evropske unije za namen določitve stališč, ki jih Unija zavzame v organu, ustanovljenem s sporazumom, kadar mora ta organ sprejeti sklepe s pravnim učinkom, ob upoštevanju predloga Komisije sprejme sklep. Člen 3 Sklepa Sveta 2012/243/EU[4] o sklenitvi Memoranduma o sodelovanju med Evropsko unijo in Mednarodno organizacijo civilnega letalstva določa, da Svet določi stališče, ki ga Unija zavzame v Skupnem odboru, ustanovljenem v skladu z odstavkom 7.1 Memoranduma o sodelovanju v zvezi s sprejetjem novih prilog k Memorandumu in njegovih sprememb, kakor je navedeno v točki (c) odstavka 7.3 Memoranduma. Zato je potreben sklep Sveta o stališču, ki naj bi ga zavzela EU v skupnem odboru glede sklepa o sprejetju Priloge o varnosti v letalstvu. 1.3. Usklajenost z drugimi politikami in cilji Unije Priloga o varnosti v letalstvu bo izpolnjevala temeljne cilje evropske zunanje letalske politike s formalizacijo sodelovanja na tem področju med ICAO in EU. 2. REZULTATI POSVETOVANJ Z ZAINTERESIRANIMI STRANMI IN OCENA UČINKA Države članice so bile med celotnim procesom pogajanj redno obveščene. 3. PRAVNI ELEMENTI PREDLOGA 3.1. Povzetek predlaganih ukrepov Priloga o varnosti v letalstvu bo okrepila sodelovanje z ICAO, da se zagotovi forum za razprave na področju varnosti letalstva, da se izmenjujejo ustrezne varnostne informacije ter spodbujajo varnostni ukrepi in regionalno sodelovanje ter napotitev strokovnjakov. 3.2. Pravna podlaga Člen 100(2) v povezavi s členom 218(9) Pogodbe o delovanju Evropske unije. 3.3. Načelo subsidiarnosti Sporazum obsega vprašanja, ki so v pristojnosti EU in pri katerih je treba ohranjati odnose z ICAO na ravni EU. 3.4. Načelo sorazmernosti Samo tak sporazum lahko združuje prizadevanja EU in zagotavlja boljše usklajevanje med državami članicami. 4. PRORAČUNSKE POSLEDICE Ta priloga o varnosti v letalstvu ne vpliva na proračun[5]. 2012/0222 (NLE) Predlog SKLEP SVETA o stališču, ki ga zavzame Evropska unija v skupnem odboru EU-ICAO glede sklepa o sprejetju Priloge o varnosti v letalstvu k Memorandumu o sodelovanju med Evropsko unijo in Mednarodno organizacijo civilnega letalstva, ki zagotavlja okvir za krepitev sodelovanja SVET EVROPSKE UNIJE JE – ob upoštevanju Pogodbe o delovanju Evropske unije in zlasti člena 100(2) v povezavi s členom 218(9) Pogodbe, ob upoštevanju predloga Evropske komisije, ob upoštevanju naslednjega: (1) Sklep Sveta 2012/243/EU z dne 8. marca 2012 o sklenitvi Memoranduma o sodelovanju med Evropsko unijo in Mednarodno organizacijo civilnega letalstva (ICAO), ki zagotavlja okvir za krepitev sodelovanja ter določa postopkovne ureditve v zvezi z njim[6] (v nadaljnjem besedilu: Memorandum o sodelovanju), je začel veljati 29. marca 2012. (2) V skladu s členom 7.3(c) Memoranduma o sodelovanju lahko skupni odbor, ustanovljen s členom 7.1 Memoranduma o sodelovanju, sprejme priloge k Memorandumu o sodelovanju. (3) Zato je primerno, da se določi stališče Evropske unije v okviru skupnega odbora glede sprejetja Priloge o varnosti v letalstvu, ki se doda k Memorandumu o sodelovanju – SPREJEL NASLEDNJI SKLEP: Člen 1 Stališče, ki ga zavzame Evropska unija v skupnem odboru EU-ICAO, kot je navedeno v členu 7.3(c) Memoranduma o sodelovanju med Evropsko unijo in Mednarodno organizacijo civilnega letalstva, ki zagotavlja okvir za krepitev sodelovanja (Memorandum o sodelovanju), glede sprejetja Priloge o varnosti v letalstvu k Memorandumu o sodelovanju temelji na osnutku sklepa skupnega odbora EU-ICAO, ki je priložen temu sklepu. Člen 2 Ta sklep začne veljati z dnem sprejetja. V Bruslju, Za Svet Predsednik PRILOGA 1 OSNUTEK SKLEP SKUPNEGA ODBORA EU-ICAO z dne … o sprejetju Priloge o varnosti v letalstvu k Memorandumu o sodelovanju med Evropsko unijo in Mednarodno organizacijo civilnega letalstva, ki zagotavlja okvir za krepitev sodelovanja SKUPNI ODBOR EU-ICAO JE – ob upoštevanju Memoranduma o sodelovanju med Evropsko unijo in Mednarodno organizacijo civilnega letalstva, ki zagotavlja okvir za krepitev sodelovanja (MoS ICAO), in zlasti člena 7.3(c) Memoranduma, ob upoštevanju naslednjega: V MoS ICAO je primerno vključiti Prilogo o varnosti v letalstvu – SPREJEL NASLEDNJI SKLEP: Člen 1 Sprejme se Priloga k temu sklepu, ki je sestavni del MoS ICAO. Člen 2 Ta sklep začne veljati z dnem sprejetja. V , dne Za skupni odbor EU-ICAO Predsedniki PRILOGA 2 „PRILOGA II – VARNOST V LETALSTVU 1. Cilji 1.1 Pogodbenici se dogovorita o sodelovanju na področju varnosti v letalstvu v okviru Memoranduma o sodelovanju (MoS) med Evropsko unijo in Mednarodno organizacijo civilnega letalstva (ICAO), podpisanega v Montrealu 28. aprila 2011 in Bruslju 4. maja 2011. 1.2 V skladu s svojo zavezanostjo k doseganju ustrezne in trajnostne ravni varnosti v letalstvu na svetovni ravni, zlasti v okviru standardov ICAO in priporočenih praks (SARP – Standards and Recommended Practices), se pogodbenici strinjata, da bosta tesno sodelovali pri izvajanju dejavnosti varnosti v letalstvu. 2. Področje uporabe 2.1 Pri doseganju ciljev iz odstavka 1 se pogodbenici dogovorita o sodelovanju na naslednjih področjih: (a) izvajanje rednega dialoga o varnostnih zadevah v skupnem interesu; (b) izvajanje redne izmenjave pomembnih informacij za varnost v letalstvu v skladu s pravili, ki se uporabljajo; (c) sodelovanje pri dejavnostih varnosti v letalstvu; (d) analiza, kot je to ustrezno, skladnosti držav s standardi ICAO ter njihovo upoštevanje priporočenih praks in učinkovito izvajanje sistema nadzora varnosti v letalstvu; (e) analiza skladnosti držav EU s standardi ICAO ter njihovo upoštevanje priporočenih praks in učinkovito izvajanje sistema nadzora varnosti v letalstvu; (f) nadaljnje sodelovanje pri regulativnih zadevah in določanju standardov; (g) razvoj in zagotavljanje tehnične pomoči; (h) spodbujanje regionalnega sodelovanja; (i) izmenjava strokovnjakov ter (j) zagotavljanje usposabljanja v zvezi z varnostjo v letalstvu. 3. Izvajanje 3.1 Pogodbenici lahko določita delovne načrte, ki določajo vzajemno dogovorjene mehanizme in postopke za učinkovito izvajanje sodelovanja na področjih iz člena 2.1. Te delovne načrte sprejme skupni odbor. 4. Dialog 4.1 Pogodbenici redno sklicujeta sestanke in/ali telekonference za razpravo o varnostnih zadevah v skupnem interesu in po potrebi usklajujeta dejavnosti. 5. Izmenjava informacij, raziskav/študij in analiz v zvezi z varnostjo v letalstvu 5.1 Brez poseganja v pravila, ki se uporabljajo, pogodbenici določita delovne načrte, ki določajo, katere informacije in analize lahko izmenjujeta druga z drugo na podlagi informacij, zbranih z zadevnimi revizijskimi in inšpekcijskimi programi, pa tudi mehanizme za izmenjavo za zagotovitev zaupnosti informacij, prejetih od druge pogodbenice v skladu s členom 6 MoS. 5.2 Pogodbenici sodelujeta na področju dejavnosti varnosti v letalstvu z izmenjavo pomembnih in ustreznih podatkov, raziskav, študij, informacij in dokumentacije ter z omogočanjem vzajemnega sodelovanja na sestankih. 6. Sodelovanje pri dejavnostih varnosti v letalstvu 6.1 Za izvajanje te priloge vsaka pogodbenica po potrebi v skladu z veljavnimi pravili ali postopki povabi drugo pogodbenico k sodelovanju v dejavnostih in na sestankih v zvezi z varnostjo v letalstvu, da bi zagotovila tesno sodelovanje in usklajevanje. Načini in pogoji takega sodelovanja se določijo v delovnih načrtih, o katerih se dogovorita pogodbenici. 7. Regulativne zadeve 7.1 Vsaka pogodbenica skrbi za redno obveščanje druge pogodbenice o vseh svojih ustreznih zakonih, predpisih, standardih, zahtevah in priporočenih praksah, ki lahko vplivajo na izvajanje te priloge, pa tudi o njihovih spremembah. 7.2 Pogodbenici se medsebojno pravočasno obveščata o vseh predlaganih spremembah zakonov, predpisov, standardov, zahtev in priporočenih praks, če bi lahko te spremembe vplivale na izvajanje te priloge. 7.3 Pogodbenici se zaradi globalnega usklajevanja predpisov in standardov za varnost v letalstvu medsebojno posvetujeta o zadevah v zvezi s tehnično regulativo na področju varnosti v letalstvu v različnih fazah določanja pravil ali postopkov razvoja varnostnih standardov in priporočenih praks ter sta po potrebi vabljeni k sodelovanju v ustreznih tehničnih organih. 7.4 Pogodbenici druga drugo pravočasno obveščata o odločitvah in priporočilih, ki vplivajo na varnost v letalstvu. 7.5 EU po potrebi začne dialog z ICAO za zagotavljanje tehničnih informacij v primerih, ko se vprašanja glede skladnosti s standardi ICAO in upoštevanja priporočenih praks za ICAO pojavljajo v skladu z uporabo zakonodaje EU. 8. Tehnična pomoč 8.1 Pogodbenici v okviru prizadevanja za zagotavljanje učinkovite uporabe virov in preprečevanje podvajanja dela usklajujeta pomoč državam ter si izmenjujeta informacije o projektih in programih tehnične pomoči, povezanih z varnostjo v letalstvu. 8.2 Pogodbenici tesno sodelujeta, da bi državam članicam EU in drugim državam pomagali, kot se jima zdi potrebno, pri izboljševanju njihove ravni učinkovitega izvajanja ključnih elementov sistemov držav nadzora varnosti in ravni skladnosti s SARP ICAO. Tako sodelovanje vključuje izmenjavo informacij, omogočanje dialoga med zadevnimi pogodbenicami ter usklajevanje vseh dejavnosti tehnične pomoči, vendar ni omejeno zgolj nanje. 9. Regionalno sodelovanje 9.1 Pogodbenici kot prednostno nalogo opredelita dejavnosti, ki so namenjene pospeševanju izvajanja SARP, kadar regionalni pristop zagotavlja možnosti za večjo gospodarnost ter boljši nadzor in/ali postopke standardiziranja. 10. Strokovna pomoč 10.1 Brez poseganja v sheme strokovne pomoči, razvite zunaj področja uporabe te priloge, si pogodbenici na zahtevo prizadevata zagotavljati strokovnjake s tehničnim strokovnim znanjem na različnih področjih varnosti v letalstvu za opravljanje nalog in sodelovanje v dejavnostih, ki sodijo v področje uporabe te priloge. Pogoji take strokovne pomoči se določijo v delovnem načrtu med pogodbenicama. 11. Usposabljanje 11.1 Kadar je to ustrezno, vsaka pogodbenica omogoči osebju druge pogodbenice udeležbo pri vseh programih usposabljanja v zvezi z varnostjo v letalstvu, ki jih izvaja. 11.2 Pogodbenici si izmenjujeta informacije o gradivu v zvezi s programi usposabljanja, povezanimi z varnostjo v letalstvu, ter po potrebi usklajujeta razvoj in sodelujeta pri razvoju programov usposabljanja. 11.3 Pogodbenici v okviru dejavnosti iz člena 9 te priloge sodelujeta pri omogočanju in usklajevanju sodelovanja udeležencev usposabljanja iz držav ali regij, ki prejemajo tehnično pomoč katere koli pogodbenice, v programih usposabljanja. 12. Pregled 12.1 Pogodbenici redno pregledujeta izvajanje te priloge in po potrebi upoštevata rezultate razvoja politik ali spremembe predpisov. 12.2 Vse preglede te priloge izvaja skupni odbor, ustanovljen v skladu s členom 7 MoS. 13. Začetek veljavnosti, spremembe in odpoved 13.1 Ta priloga začne veljati z dnem, ko jo sprejme skupni odbor, in velja do odpovedi. 13.2 Delovni načrti, dogovorjeni na podlagi te priloge, začnejo veljati z dnem, ko jih sprejme skupni odbor. 13.3 O vseh spremembah delovnih načrtov, sprejetih na podlagi te priloge, ali njihovi odpovedi se dogovori skupni odbor. 13.4 Vsaka pogodbenica lahko to prilogo kadar koli odpove. Odpoved začne veljati šest mesecev po tem, ko je pogodbenica od druge pogodbenice prejela pisno obvestilo o odpovedi, razen če navedeno obvestilo o odpovedi ni bilo umaknjeno pred potekom šestmesečnega obdobja na podlagi soglasja pogodbenic. 13.5 Če MoS preneha veljati, ne glede na katero koli določbo tega člena istočasno preneha veljati tudi ta priloga in kateri koli delovni načrt, sprejet na podlagi te priloge.“ [1] UL L 232, 9.9.2011, str. 2, in UL L 121, 8.5.2012, str. 16. [2] UL L 232, 9.9.2011, str. 1. [3] UL L 121, 8.5.2012, str. 16. [4] UL L 121, 8.5.2012, str. 16. [5] Memorandum o sodelovanju je bil subvencioniran s proračunom v višini 500 000 EUR letno za obdobje 2011–2013. [6] UL L 121, 8.5.2012, str. 16.